Document ID: 32014D0023

PADOMES LĒMUMS 2014/23/KĀDP
(2014. gada 20. janvāris),
ar kuru atceļ Lēmumu 2013/350/KĀDP, ar ko groza un pagarina pilnvaru termiņu Eiropas Savienības īpašajam pārstāvim Tuvo Austrumu miera procesā
EIROPAS SAVIENĪBAS PADOME,
ņemot vērā Līgumu par Eiropas Savienību un jo īpaši tā 28. pantu, 31. panta 2. punktu un 33. pantu,
ņemot vērā Savienības Augstās pārstāves ārlietās un drošības politikas jautājumos priekšlikumu,
tā kā:
(1)
Padome 2012. gada 23. janvārī pieņēma Lēmumu 2012/33/KĀDP (1), ar ko Andreas REINICKE kungu iecēla par Eiropas Savienības īpašo pārstāvi (ESĪP) Tuvo Austrumu miera procesā.
(2)
Padome 2013. gada 2. jūlijā pieņēma Lēmumu 2013/350/KĀDP (2), ar ko ESĪP pilnvaru termiņu pagarina līdz 2014. gada 30. jūnijam un nodrošina finanšu atsauces summu laikposmam no 2013. gada 1. janvāra līdz 2013. gada 31. decembrim.
(3)
Politikas un drošības komiteja 2013. gada 27. novembrī atzinīgi vērtēja Savienības Augstās pārstāves ārlietās un drošības politikas jautājumos ierosināto turpmāko virzību, saprotot, ka ESĪP funkcijas un pienākumus pagaidām pildīs Eiropas Ārējās darbības dienests. Turklāt tiks nodrošināti regulāri ziņojumi dalībvalstīm, kā arī augsta līmeņa kontakti.
(4)
Lēmums 2013/350/KĀDP tāpēc būtu jāatceļ no 2014. gada 1. janvāra,
IR PIEŅĒMUSI ŠO LĒMUMU.
1. pants
Atcelšana
Tiek atcelts Lēmums 2013/350/KĀDP.
2. pants
Pārskatīšana
Jautājumu par turpmāko Savienības pārstāvību attiecībā uz Tuvo Austrumu miera procesu pārskata pirms 2014. gada maija.
3. pants
Stāšanās spēkā
Šis lēmums stājas spēkā tā pieņemšanas dienā.
To piemēro no 2014. gada 1. janvāra.
Briselē, 2014. gada 20. janvārī

Labels: 18
5